中秋見懷
作者：許及之
朝代：宋

paragraphs: 明月出海底，先照彤庭墀。
正以合德故，爭效朝宗馳。
須臾散精彩，普率揚明輝。
常時或顯晦，所歷隨茫瀰。
及茲秋中氣，燎然光滿規。
豈但碧漢澄，無復宿霧披。
如坐水晶宮，更泛碧琉璃。
凜凜栗膚髮，炯炯析毫釐。
竟欲乘浮槎，試與窮垠涯。
或擬斫却桂，或云生桂枝。
蟾宮到者折，不生豈不稀。
玉斧修何事，倒即無倒期。
沉吟自絕倒，痛飲忘傾欹。
茲辰病因仍，良行覺支離。
始行浮雲多，猶欲一口吹。
東牀念齋夕，妙語寄相思。
詞到律自協，意古趣更奇。
今雖減冰輪，猶照蘸甲巵。
寄聲衖南翁，斯辰可無詩。
我欲資雋永，庶以得自頤。